(2) Luther en die Psalms: ’n klein Bybeltjie | Ons enigste Troos
(2) Luther en die Psalms: ’n klein Bybeltjie
In sy voorrede op die Psalmboek (1545) skryf Luther: “Alleen al om hierdie rede moet die Psalmboek vir ons geliefd en dierbaar wees: omdat dit sulke duidelike beloftes oor Christus se sterwe en opstanding gee en omdat dit so ‘n helder beeld teken van sy Ryk en van die taak en wese van die hele Christendom. Om hierdie rede kan dit ‘n Bybel in die kleine genoem word, waarin alles wat in die Bybel staan, so mooi en so kort as moontlik saamgevat word soos in ‘n keurige handboekie. Ek dink die Heilige Gees wou Self moeite doen om ‘n kort Bybel en voorbeeldeboek van die hele Christendom en alle heiliges saam te stel, sodat iemand wat nie die hele Bybel kan lees nie, tog in één boekie ‘n so te sê volledige opsomming daarvan sal hê, saamgevat in een klein boekie.”
Vir my persoonlik is die Psalms God se Katkisasieboek, die Katkisasieklas van die Heilige Gees, waarin Hy sy volk al singende die hart van die Evangelie, die groot dade van God leer. God is die grootste en die volmaakte Onderwyser: Hy weet hoe ‘n groot krag die lied het om waarhede in die mens se hart in te graveer.
Daarom staan daar in Efesiërs 5:18: … word met die Gees vervul. En dan direk daarop in vers 19: Spreek onder mekaar met psalms en lofsange en geestelike liedere; en sing en psalmsing in julle hart tot eer van die Here. Hierdie woorde van vers 19 kom direk uit die Psalms en daarom gaan dit sonder enige twyfel net oor die Heilige Gees se eie, klein Bybeltjie. Die Heilige Gees span ons in in sy onderrig met die Klein Bybeltjie. Ons is met die Gees vervul as ons dit doen.
In Kolossense 3:16 kom die sing van die Psalms ook ter sprake. Daar staan: Laat die woord van Christus ryklik in julle woon in alle wysheid. Leer en vermaan mekaar met psalms en lofsange en geestelike liedere, en sing in julle hart met dankbaarheid tot eer van die Here. Kolossense laat ons sien dat die Psalms die woord van Christus is: die Psalms is s‎ý woord, die woord wat van Hom afkomstig is, en dit is die woord óór Hom, dit wil sê dat Hy die inhoud daarvan is. Dit is nie verniet dat op die woorde “laat die woord van Christus ryklik in julle woon” die opdrag tot die sing van die Psalms volg nie – so woon Christus ryklik in ons!
This entry was posted on Julie 27, 2015, in Luther,Psalms. Bookmark the permalink.	Lewer kommentaar
← (1) Luther en die Psalms: die Onse Vader in die Psalms en die Psalms in die Onse Vader!
Luther oor die krag van die gebed →